MEDDELELSE FRA KOMMISSIONEN TIL RÅDET OG EUROPA-PARLAMENTET Teknisk justering for 2002 af de finansielle overslag på grundlag af udviklingen i BNI og priserne (Punkt 15 i den interinstitutionelle aftale af 6. maj 1999 om budgetdisciplin og forbedring af budgetproceduren)

1. Tabellen over de finansielle overslag for perioden 2000-2006 udgør en integrerende del af den interinstitutionelle aftale af 6. maj 1999 om budgetdisciplin og forbedring af budgetproceduren [1].

[1] EFT C 172 af 18. juni 1999, s. 1.

I henhold til aftalens punkt 15 foretager Kommissionen hvert år forud for budgetproceduren for regnskabsår n+1 en teknisk justering af de finansielle overslag på grundlag af udviklingen i BNI og priserne.

Denne meddelelse har til formål at fremlægge resultatet af den tekniske justering for regnskabsåret 2002 for budgetmyndigheden.

2. Vedlagte tabel 1 viser oversigten over de finansielle overslag justeret til 2002-priser.

Det samlede loft for bevillingerne til forpligtelser udgør for 2002 99 802 mio. EUR, hvilket svarer til 1,09% af BNI.

Det tilsvarende samlede loft for bevillingerne til betalinger for EU 15 er på 100 078 mio. EUR, hvilket svarer til 1,10% af BNI.

Under hensyntagen til de disponible bevillinger med henblik på tiltrædelsen beløber det samlede loft for bevillinger til betalinger sig til 104 475 mio. EUR (ca. 1,14% af BNI for EU 15), hvilket ud fra de nuværende økonomiske prognoser giver en margen under loftet for egne indtægter på 11 442 mio. EUR.

For regnskabsårene 2000 og 2001 er margenens størrelse blevet ajourført i forhold til de foregående tekniske justeringer under hensyntagen til de seneste skøn over BNI, således at det bliver muligt at foretage sammenligninger over flere år. Til gengæld forbliver de lofter for forpligtelser og betalinger, der fremkom ved de daværende justeringer, uændrede.

Tabel 2 viser til orientering den finansielle ramme for EU-21 justeret til 2002-priser. Den BNI, der er anvendt i tabellen, gælder for et EU, der er udvidet med seks nye medlemsstater (Polen, Republikken Tjekkiet, Ungarn, Estland, Slovenien og Cypern).

Da der ikke foreligger et skøn over BNI for hvert af disse lande, er BNP-aggregatet her anvendt for dem på grundlag af de seneste oplysninger og prognoser. De seks landes samlede BNP anslås til 379 mia. EUR i 2002.

3. Tabel 3 viser de makroøkonomiske parametre, der er anvendt til justeringen. De bygger på oplysninger fra Eurostat og de seneste prognoser, som Kommissionen har udarbejdet i samarbejde med de nationale eksperter (økonomiske budgetter, efteråret 2000).

Disse oplysninger og prognoser er baseret på det europæiske nationalregnskabs system, der blev indført i 1979 ("ENS 79").

Det præciseres i artikel 8 i forordningen [2] om det nye system ENS 95, at det foregående system ENS 79 fortsat er gældende i forbindelse med budgettet og egne indtægter, så længe den daværende afgørelse om egne indtægter er i kraft. Rådet vedtog den 29. september 2000 en ny afgørelse om egne indtægter [3]. Den træder i kraft, når den er vedtaget af alle medlemsstaterne i henhold til deres respektive forfatningsretlige bestemmelser. Til den tid vil det nye regnskabssystem gælde for budgetområdet. I henhold til afgørelsens artikel 3 vil loftet for egne indtægter, som er fastsat til 1,27 % af BNI, blive beregnet sådan, at indførelsen af det nye regnskabssystem ikke påvirker størrelsen af de disponible egne indtægter i absolutte tal. Denne nye procentsats vil til sin tid blive indført i tabellen over de finansielle overslag for 2002 og de følgende år.

[2] Rådets forordning EF/2223/96 af 25. juni 1996, EFT L 310 af 30. november 1996, s. 1.

[3] Rådets afgørelse 2000/597/EF, Euratom af 29. september 2000, EFT L 253 af 7. oktober 2000, s. 42.

4. Ved beregningen af justeringen har man anvendt følgende deflatorer på oversigten over de finansielle overslag (som er udarbejdet i 1999-priser):

-en kumuleret deflator på 6,12%, der dækker perioden 2000-2002, er anvendt på loftet for udgiftsområde 1 og på beløbet til strukturfondene under udgiftsområde 2, jf. aftalens punkt 15

-den kumulerede BNI-deflator i euro for 2000-2002, dvs. 6,64%, er anvendt på de andre lofter undtagen under-udgiftsområde 6 "monetær reserve", der er fastsat i løbende priser.

For betalingerne er justeringen baseret på de skøn over bevillingerne til betalinger til de enkelte udgiftsområder, der blev foretaget ved udarbejdelsen af oversigten over de finansielle overslag i 1999-priser. Nedenstående tabel gør nærmere rede for beregningsmetoden:

>TABELPOSITION>

For så vidt angår de disponible bevillinger til betalinger med henblik på tiltrædelsen er betalingerne under udgiftsområde 1 blevet justeret på grundlag af en kumuleret deflator på 6,12%. Under "andre udgifter" er der foretaget en sondring mellem de betalinger, der henhører under strukturfondene, hvor man har benyttet den kumulerede deflator på 6,12%, og betalingerne under udgiftsområde 3 og 5, hvor den kumulerede deflator på 6,64% er anvendt.

Den vejledende tabel for den finansielle ramme for EUR-21 (jf. tabel 2) er blevet justeret efter samme fremgangsmåde. For så vidt angår forpligtelsesbevillingerne under udgiftsområde 8 "udvidelse" er bevillingerne til landbrug og strukturforanstaltninger blevet justeret med den kumulerede deflator på 6,12%, mens bevillingerne til interne politikker og administration er justeret med den kumulerede deflator på 6,64%. Betalingerne under udgiftsområde 8 er blevet justeret efter samme beregningsmetode som de disponible betalinger med henblik på tiltrædelsen i oversigten over de finansielle overslag.

5. Landbrugsretningslinjen er blevet beregnet i henhold til bestemmelserne i artikel 3 i Rådets nye forordning om budgetdisciplin [4] (jf. tabel 4).

[4] Rådets forordning (EF) nr. 2040/2000 af 26. september 2000, EFT L 224 af 29. september 2000, s. 27.

Sukker- og isoglucoseafgifterne samt restitutionerne for henholdsvis fødevarehjælp og AVS-sukker er på dette stadium baseret på beløbene på budgettet for 2001. I overensstemmelse med beslutningen om budgetdisciplin vil retningslinjens endelige størrelse - hvad angår disse specifikke elementer - blive fastsat ved fremlæggelsen af det foreløbige budgetforslag for 2002.

Beløbet for landbrugsretningslinjen andrager foreløbigt 51 078 mio. EUR for 2002 [5].

[5] Dvs. en margen på 2 238 mio. i forhold til de samlede udgifter, der ifølge forordningen om budgetdisciplin indgår i retningslinjen (udgiftsområde 1, landbrugsdelen af førtiltrædelsesstøtten under udgiftsområde 7, de bevillinger, der på landbrugsområdet er disponible med henblik på tiltrædelsen).

6. Hvad angår udgiftsområde 5 fremgår det af en henvisning til oversigten over de finansielle overslag, at de pensionsudgifter, der er medtaget under loftet for dette udgiftsområde, er beregnet efter fradrag af personalets indbetalinger til denne ordning, inden for en grænse på 1 100 mio. EUR i 1999-priser for perioden 2000-2006. Som anført i Kommissionens meddelelse om den tekniske justering for 2000 [6] skal denne bestemmelse fortolkes sådan, at der fastsættes en dobbelt grænse for de beløb, der trækkes fra pensionsudgifterne i forbindelse med anvendelsen af udgiftsområdets loft:

[6] SEK(1999)847 endelig udg., afsnit 6.

-dette beløb kan ikke det enkelte år overstige de bidrag, der faktisk er opført som indtægter på budgettet. For 2002 anslås disse bidrag foreløbigt [7] til 179 mio. EUR, dvs. 168 mio. i 1999-priser på grundlag af den kumulerede deflator på 6,64%, der i øvrigt er anvendt ved justeringen af udgiftsområdets loft

[7] Den planlagte stigningstakt for 2002 for udgifterne til vederlag anvendes på de bidrag, der er opført på budgettet for 2001 (170,7 mia. EUR).

-de samlede kumulerede fradrag for perioden 2000-2006 kan ikke overstige 1 100 mio. EUR i 1999-priser, dvs. et årligt gennemsnit på 157 mio. (167 mio. i 2002-priser).

Da de administrative udgifter generelt er regelmæssigt tilbagevendende, må man hvert år for at undgå at udnytte en margen i begyndelsen af perioden, som i sidste ende ikke vil være til rådighed i sin helhed, benytte den laveste grænse, dvs. for 2002 et beløb på 167 mio. i løbende priser.

7. I henhold til punkt 10, femte afsnit, i den interinstitutionelle aftale opstilles der særskilte vejledende tabeller til oplysning om de transaktioner, der ikke er opført i det almindelige budget, og om den forventede udvikling inden for de forskellige kategorier af Fællesskabets egne indtægter, og disse tabeller ajourføres årligt ved den tekniske tilpasning af de finansielle overslag.

I vedlagte tabel 5.1 - 5.3 er disse oplysninger ajourført på grundlag af de senest foreliggende prognoser. De vedrører henholdsvis EUF, EKSF's aktionsbudget og de egne indtægters struktur.

8. Kommissionen vil i overensstemmelse med punkt 16-18 i den interinstitutionelle aftale forelægge budgetmyndigheden sit forslag til tilpasning af de finansielle overslag under hensyn til bevillingsudnyttelsen, så snart resultaterne af gennemførelsen af regnskabsåret 2000 er fastlagt (medio februar 2001).

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>